Aisaia.
13.
Godigo Babilon bulu dolabo homu yali, tama te po te nade ebo tiwai agai te po Aisaiabolo walalio, te Amosgo ogwabolo. 
Genuai Bidigo e tama po wali, “Dagego te ni meni yai bulu dude te plak me dodolao. Tama te ami bidi dabego sulama, sisinagasomainao. Teba augwali polo asomainu i wao. Nogo tų elama, te Babilon hanugo sunumi magi yao. Tama augwali te hwįgi pomainu taga palao. 
Eno Babilon dabe dali sębę mu ebao. Tama eno ena digi ena bomai ami bidi dabe dąį ilali. Tama eno augwali i olama, te Babilon dabe dolomainu i wali. Te ami bidi dabe augwali Babilon dabeba hwįgi pabo wiegi yai homu mu yali, magi baso meni, augwaligo koneani, eno te hwįbode ugwa ela holaibao,” te po wali. 
Dagego odao, te kulukulu te bulu dude dabe wabo odiąo. Te geninama bidi dabego kulukulu te obao. Te tigidali bulu hauwa badu ami bidi dabe te sisinagasali dao. Tigidali Bomo Elalubo Genuai Bidigo aga bomai ami bidi dabe sisinagasali dao, te hwįabo bidi dabe. 
Augwali te digibulu bulu dabe te asalio, tama augwali te Genuai Bidigo enesigi de ene si tiwai dao. Genuai Bidi aga sębę mu elama, tama augwali sabolama, te tǫde bulu dabe sese dolama, silimainu yaibao. 
Dage gela bomonama wao. Magi baso meni. Te Genuai Bidigo aga tigidali we bidi po tųde dodolabo bodolu pąba polo yagasalio. Tama te sogo God Tigidali Bomo Elalubo Bidigo te genuai dolabo sę taga palaibao. 
Tama tibaso, tigidali we bidigo dili naga mialuaibao. Tama augwaligo bomo mu menia saibao. 
Tigidali wi mu yaibao. Tama augwali genuai dene mu saibao, te wego wai sainu dene ebo tiwai yaibao. Te tigidali bagego gesabidi augwali tigidali dene ebao wabo gesabidi ola mawaibao. Tama augwaligo gasa bidi dabego gesabidiba tonobo sogo da, augwali wi mu yaibao. 
Mu tama, te dwai sogo megi te pedalobao. Te da te Genuai Bidigo polo bodolu muani, te sogo te agai genuai sębę dali asiyu, tigidali tǫ dabe doliyu, tama te dwai sę ebo we bidi dolama, silaibao. 
Te sogo te tigidali hǫ dabego ula sula saibao. Tama giliga pedalaibao, tiali goli agai ula hulia sigi paibao. Tama polua munu me nanogobeo. 
Genuai Bidigo te po wali, “E tǫ te we bidigo dwai sęgęgo pągąna pali. Tama tibaso, eno augwali dene mawaibao, te augwaligo dwai sę yali wei ponoyu yaibao. Te bidi dabe augwa digi augwa nogi ugwaba sabo bidi dabego nogieno aiyaba elaluaibao. Me, homu dene isiąyu, te augwaligo gasa bidi dabe aiyaba elalubo bidi dabe me. 
We bidi hauwa mu isaibao. Tama eno deli deli naga bidimainu talagalo paibao. Tama augwali hauwa mu ma sugobeo, te Ofir bulude sabo wiegi yai gol susiąbo tiwai yaibao. 
Tama te sogo ena Tigidali Bomo Elalubo Genuai Bidi, ena te eno genuai posolai sębę dali mu asaibao. Tama eno dagalu dali, tǫ dali si mali ilaibao. Tama tǫ iba kila selama, tama aga pesage taga paibao.” 
“Tama te sogo we bidi dabe wi pabo te bulu hasa dabe bidigo enainu ebaso, wi pabo tiwai yaibao. Me, te sipsip kibu dabe augwa tonalubo bidi meniama, gegede bilibo tiwai yaibao. Te augwali augwa bulu muba dabe wi ma paibao. Awe, augwali augwa page buluba dabe polo wi soaibao. 
Tiali goli, mena bidi me boi bidi dabego touwali, teda augwaligo hwą bainatgo enama, isilaibao. Mu tama, te boi bidi dabego augwali bobobage hwągo elaibao. 
Me, te boi bidi dabego te dwasianu wai bǫų dabe augwa idago nogode kega selama, tama augwa ida aya sigo tonalubadi, augwaligo te wai bǫų dabe tǫba sąbo side, te wai dabe isaibao. Tama boi bidi dabego augwaligo be dolama, augwaligo nai dabe wi saibao. Tama me, augwali we dabe me penani sę yaibao.” 
Genuai Bidigo te po wali, “Suao! Eno te Midia dabego homu hogodolama, Babilon dabeba hwįagasomainu yaibao. Augwaligo Babilon bagego silva de gol si homu kone elama, te buluba wąbi hwįagasobeo. Menio. 
Augwaligo te Babilon dabe mu sia sayabo homu bomo mu yalio. Augwali gesi bidi dabe augwaligo enesigigo elama, isilaibao. Tama me augwaligo genuai me dwasianu wai bǫų dabe augwaligo elama, isilaibao. Augwaligo augwali dali homu dene mu egobeo,” wali. 
Genuai hanu Babilon te genuai mu elama, tama sawi mu elama, tama tigidali gasa hanu dabe aiyaba elaluali. Te Babilon bulu we bidi dabego augwa hanugo wiegi yai nogide mu gana pabo dao. Tiali goli, Godigo Babilon dolaibao, te agai Sodom de Gomora si dolali tiwai dolaibao. 
Te bulude bidi munu me ma bidigobeo. Tama me ma, te Arap dabe augwaligo sel be teba sę yagasogobeo. Tama te sipsip kibu tonalubo bidi dabego te sipsip kibu teba nosai tumainu teba me tonaluagasogobeo. 
Te bulu te olo bulu gagalama, tama te bulu hasa dabe naga teba bidagasaibao. Te hulide bilibo ba dabe te bede dabe bidaibao. Te haniani dwai ba dabe me bidaibao. Tama bulu meme dabe te dolali hanude ugwaba samanuyu, edaba samanuyu, ela bilaibao. 
Tama me, te tuni bidigo bede, me genuai bidi dabego bede dabe te bulu yowi dabe bidagaselama, go weyu yaibao. Mu tama mu, te Babilon dolabo sogo bodolu pąba polo yagasalio. 
