Godigo Nogi Ugwaba Sabo Tęąbi Po Wabo Buku Dabe.
33.
Te doloba pai we bidi dabe, dagego te Genuai Bidigo tigidali sę yalide te wiegi yai homu pemene yao. Dage te Godigo po wali pabo we bidi, dagego te Godigo nogi ugwaba siąo, te dolo naga dao. 
Te musik po kulelego weyu, te Godigo nogi ugwaba sao. Te nogo si string elalubo gita eliyu, te musik agaba wao. 
Te gesi tęąbi po wao. Te gita bugagia eliyu, tama wiegi yai musik mu weyu, tama bomonama i dali wao. 
Magi baso meni, te Genuai Bidigo po da te mu po tama dao. Agai te doloba pai kolesaga wali peyu, te tigidali sę ebo dao. 
Genuai Bidigo te wiegi yai kolesaga tigidali me, tama te doloba pai kolesaga tigidali te wei homu ebo dao. Sesemane sogo Genuai Bidigo te tǫde we bidi tigidali wei eyu, godolo ebo dao. 
Genuai Bidi Godigo te po naga obadi, tama te giliga, me polua, me hǫ dabe te dagalude pedelai. Awe, agai po naga obaso, tama tigidali nai te ogwade pedelai dao. 
Agai te tamu ąį selama, te deliba naga sisinani, te bidigo te deli sene sospende naga te wę tabibo tiwai gilama yali. Agai te tamu ąi page te aga pesagede aiyadu mu elalumainu yai. 
Te tigidali tǫde bage te Genuai Bidide wi elama, tama aga dologode bidimainu yao. 
Magi baso meni, agai po naga obaso, tama te tǫ pedelali. Agai bomai po waligo, tama tigidali nai elalubao. 
Genuai Bidigo te we bidi hani dabego homu kolesaga te olo tama hagamainu yaibao. Mu tama, te bidi dabego po miyu, te magi nai me deli nigaiba wali, tama agai augwaligo te sę yabo paliyu, tama te sę mu egobeo. 
Tiali goli, Genuai Bidigo te sę yao po wali da, teda agai po te sesemane bomo elaluaibao. Agai te mena sę me deli yabo homu eyu da, tama te homu yali te sesemane elalua peyu, elalua pabo dao. 
Te hani dabe augwa God te Genuai Bidi bidibao, augwa te wiegi yai homu pemene iyąo. Te bage te aga da olama sa muani bage, te augwa wiegi yai homu pemene yao. 
God te dagalude bidu, tama aiyaba tonalubao. Agai te tigidali tǫde we bidi subo dao. 
Aga te king aga pesagede bidibao, tama te tigidali tǫde we bidiba aiyaba tonalubo dao. 
Aga digi te tigidali we bidigo homu kolesaga pedalumainu ilibo dao, tama te augwaligo ebo kolesaga tigidali konebo dao. 
Te hwįbode te we bidi hanigo kingo te boi bidi aiyaba elaluama, tama te genuai ami dabede naga te boi bidi dabe me sela sągobeo. Te ami dabe augwa bomogo digi te boi bidi aiyaba me elalugobeo. 
Te hwįbo hos dabego te ami dabe tau sobaso, te hwįbo aiyaba elaluainu ebaso, usu egobeo. Tama te hosgo bomogo naga te ami te hwįbode hagabo ma sainu ebaso, usu me egobeo. 
Tiali goli, odao. Genuai Bidigo te aga dologode bidibo we bidi tonalubo dao. Awe, te agai te da godolo ebo kolesaga ebo siligobeo homu ebo we bidi, te augwali agai bugagia tonalubo dao. 
Agai te we bidi dabe augwali tonalu, te augwali me isigobeo. Tama agai augwali te nasi ebo sogo nai mayu yaibao, te augwali bidibo ula dali bidimainu yaibao. 
Te da Genuai Bidigo tau sabo te dago tonalubao. Genuai Bidigo naga da tau sabo da. Aga te hwįbo sabele tiwai elama, tama da agade duala sabo dao. 
Dago konealubo homu agai wiegi yai nogide dąų obao. Tama tiyu, dago agade wiegi yai homu pemene yao. 
Genuai Bidi, dago konealubo homu dąų olama, tama nago da tau sabo tonalubao. Nago te olo tau sabo wiegi yai kolesaga daba sesemane sogo yao. 
