Aisaia.
40.
Duga Godigo te po odubao, “Eno we bidigo haliga dąų walama, te augwa haliga dua nagame ilibo po pusao. 
Te wiegi yai po te Jerusalem we bidi dabeba mao,” wali. “Augwaliba te tiwai po wao, te augwali kalabus bidali sogo te silalio. Ena Genuai Bidi, eno te augwaliba te augwa yali dwai sęde wei ponoma, te dwai dene mawai dao. Awe, eno augwaligo yali dwai sę dolo usu nama, tama te tiwai si naga te dene mawai dao. Tama tialima, megi da, eno augwaligo dwai sęgę tigidali sela sąwai dao.” 
Odao. Bidi me deligo te tiwai i wali, “Te Genuai Bidigo sunumi te wa pai bulu tǫ pesagede dodolao,” wali. “Te bulude dena Godigo genuai sunumi pebeli diliba ilao. 
Te tǫ odogo igulali pesage tigidali pągąniyu, te bulu du tigidali pebela aiyaba tulao. Te dolo si elalusiąwani pesage te dolo si elama, te du du yali pesage te malu tǫ naga pedelaibao. 
Tama genuai ula me te Genuai Bidigo bomo te pebeli diliba hanilama pedelaibao, tama tǫde we bidi tigidaligo sueibao. Te po te Genuai Bidigo pedauwalidu digi asai dao,” wali. 
Bidi me deligo te tiwai i wali, “Po pusao.” Te eno po me wali, “Mena po eno pusagawe?” Te agai te tiwai po wei ponani, “E po pusao. Tigidali we bidi te tǫde sesabi elama, bobobage sogo mu me bidigobeo. Augwali te nosai me plaua te polo tama wa pelama, te sia sabo tiwai ebo dao. 
Te Genuai Bidigo posolai wali augwaliba tagala palobo si, te nosai wa peyu, te plaua telegasa dulubao. Mu tama, te we bidi dabe te nosai tiwai polo sia sabo dao. 
Te nosai wa pelama, te plaua dabe boga selama, tulalueibao. Tiali goli, te dena Godigo po da, te sesemane elalua pidu, elalua paibao. Te po pusao,” wali. 
Jerusalem, nage te genuai bulu duba holama, te bulude po pusao. Saion, nago bomonama, i hai weyu, te bulude po pusao. Nago po hanilama pusao, nage wi me igio. Nago te tiwai po te Juda dabego taunba walao, “Suao, te duga God asobao,” po wao. 
Suao. Tigidali nai tonalubo Genuai Bidi aga bomo dali asobao. Agai te boi bidi dabe aiyaba elaluama, te aga we bidi dabe ma dobola sali, te aga boi hwįnama, te wiegi yai nai sabo tiwai yalio. 
Agai te aga we bidi dabe bugagia tonalubao, te sipsip tonalubo bidi dabego te aga sipsip bugagia tonalubo tiwai ebao. Te tonalubo bidigo te sipsip wai dabe te hagawiade pageasa bilaibao. Te aga dua digi pidu, te dwasianu wai dabe elalubo sipsipba te sunumi ola mayu, ela pidubo dao. 
Te me deli bidibo bidi agai nogode te tamu ąį tigidali sabua sabo bidi bidiba, agawe? Te dagalu daide ugwadu usu siyu ebo bidi me deli elaluba, agawe? Te tǫ tigidali kabude bubo bidi me deli elaluba, agawe? Te bulu du dabe te skelba munama, skel ebo bidi me deli bidibawe? 
Dego te Genuai Bidiba te nai dabe nigibo kolesaga ola mawaibawe? Te agaba homu kolesaga ola maiabo usu elalubo homu ebo bidi me deli bidiba, agawe? 
Tama dego agabolo te wiegi yai doloba pai kolesaga ola mawai dawe? Tama dego agaba te wiegi yai konea pabo homu kolesaga tigidali ola mawai dawe? Bidi deli me mu menio. 
Genuai Bidigo te haniani kantri tǫde we bidi suali, te olo nai gagawai tiwai ebao. Augwali te tǫ hogomu tiwai elama, te dwasianu ąį tedebo tudulalubo tiwai ąǫ ebao. Tama agai te tigidali bulu tǫ ailango sęgę usu selama, te tǫ hogomugo sęgę tiwai elalubo dao. 
Te we bidi dabego te tigidali kibu hasa elali, me te Lebanon genuai ni silide te tigidali ni togolama, te augwaligo genuai sia nogolama, te kibu hasa tigidali te ofa tiwai eyu, te siago tigidali domainu igi da, te tagalao, augwaligo te ofa te God gedude olo nai tiwai igi dao. 
Te tigidali tǫ pedai kantride bidibo we bidi augwali te Genuai Bidi gedude olo bage tiwai elalubao. Augwali te olo nai mu tiwai dao. 
Tama tialima, God te de mu tiwai dawe? Te elalubo nai me deli te God tonobo tiwai ebo da, agawe? 
Aga te bidigo nogogo nigai tibo god piksa noma elalua pabo tiwai da homu ebawe? Te tibo god piksa noma dabe da, te sę ebo koneai bidi dabego te piksa kapago nigilama, te golgo mesegelaibao. Te augwaligo silva selama, te sen dabe nigilama, te piksa nomaba daganainu ebo dao. 
Ma, te doado bage meni yai bidi dabego te tibo god piksa nigainu te damua pisąbo bomai ni selama, nigaibao. Tama augwaligo te ni dulubo mu koneai bidibolo olama, te augwa tibo god piksa nigao po waibao. Te bidigo te piksa bugagia dulaibao, tiyu te piksa tulaluidali weyu tiaibao. 
Te dagego konebe, agawe? Te dagego odobe da, agawe? Te polobadu mu te bidi dabego dagebolo te tigidali nai mena tama pedelali te po wasiąwai meni da, agawe? 
Te Genuai Bidi aga naga te dagalu daide te sia kingde dugulaluali, agai te tigidali nai nigai dao. Agai te dagalu te name ugwa tiwai dinigina palama, te aga sel ugwa be sęalubo tiwai elaluai. Te agai gedude, te tǫde we bidi te olo nai kuli mano tiwai dao. 
Agai te king dabe te olo bidi tiwai pedalumainu ebo dao. Tama agai te bomai bidi dabe aiyaba elaluama, te augwa nogi me elalubo menio. 
Augwali te plaua dabe te bidigo tamadi tama bulama, te augwa sele aiyaba dulusiąwai tiwai elalubao. Te Genuai Bidigo bomai posolai wali tagala palobo sogo, augwali te deli sogo polo tama sasia pelama, te baguasa pabo waligo augwali te hogomu sela pabo tiwai ebo dao. 
“Ena Genuai Bidi, ena te Wiegi Yai Doloba Pai Kolesaga Tigidali Ebo God dao, tama ena tiwai de dawe? Te eno kolesaga ebo tobage kolesaga ebo bidi tiwai me deli elalu, bidibawe?” 
Dagego te dagaluba ugwa tonama, te ugwade elalubo hǫ dabe suiąo. Dego augwali nigai dawe? Te Genuai Bidigo naga nigali. Te nai dabe te Genuai Bidigo ami hani tiwai elalubao. Agai augwaligo namba koneani, te agai augwali deli deli nogi koneama, tama agai augwali nogi nogi yaibao. Agai tigidali bomo mu elalubo, tama tibaso, te nai dabe te augwalide me deli me hagagobeo. 
Dage Israel, dage te Jekopgo hani dabe, magi baso dagego po hauwa dogia pobawe, “Dago Genuai Bidigo te dago sęgę subeo,” po wai. “Te dwai sę ebo sogogo da gegali, tiali goli agai da tau sabo homu ebeo,” po wabo dao. 
Te dagego konebe da, agawe? Te dagego odobe da homu eba, agawe? Genuai Bidi te sesemane bidada pabo God dao, tama agai te e tǫ tigidali badu sese nigai bidi dao. Te mena bidi mego agai homu kolesaga tigidali me konea siligobeo. Agai bomo kimi te meniama, te me sia sogobeo. 
Genuai Bidigo te bomo meni yai bidi dabe dąų walobaso, te dili bomo kimi silai digi, te agai augwali bomo selama, bidimainu ebo dao. 
Te gesi ogwa bidi dabego te bomai bomo elaluali, te kimi meniama sia sabo dao. 
Tiali goli, te Genuai Bidiba konealubo homu dąų olama, te agai augwali tau sabo tonalubo we bidi dabe, augwali te bomo sesemane elalu bidaibao. Tama augwali bomonama eyu, te ba kemodage bola pabo tiwai yaibao. Te augwali udalama, te augwali homu hę me egobeo, te augwali bilidu, te bomo kimi me isigobeo. 
