Te Israel me Juda Hani Sigo Tuni Bidigo Po Elalubo Buku Si.
23.
Tama tialima, te king Josaia agai te tigidali Juda hani tobolu bidi dabe me, me te Jerusalem taunde bidibo tobolu bidi dabe me, agai te augwali asama, sisinagasamainu i wali. 
Tama te kingo te pris bidi dabe me, me te profet bidi dabe me, me te Juda hani tigidali we bidi dabe me, tama me te Jerusalem hani we bidi dabe me, augwali te nogi yai bage me, te nogi meni yai bage me, agai augwali deliba te Genuai Bidigo tempel beba sisinani. Augwali sisina silali, tama agai te Genuai Bidigo tempel be tomode ma suali buku, te Dąų Wali Bomai Po elalubo buku agai selama, tama agai te tigidali po te bukude elalubo augwalibolo neda mani. 
Te king aga te Genuai Bidigo be mabo dolo elalubo bobobage pos dolalubo madigi aga dolaluali, tama agai te Genuai Bidi dali e tama bomai po dąų wali. Agai te tigidali te bomai po te buku tomode muani po wali paibao wai. Agai te po bodolu selama polali deli homu naga, deli kolesaga naga tigidali bomai po me, me te Genuai Bidi agai po me wali mu paibao. Tama te tigidali we bidi dabego me augwali tigidaligo te bodolu selama, dąų wali po delidu naga wali paibao olama, polali. 
Nosali te king Josaiago agai tobolu pris bidi Hilkia dali, te aga dologode sę ebo pris bidi dabe dali sali, tama me badu pris bidi dabe te augwali te Genuai Bidigo tempel be tų tonalubo pris bidi dabe me, tama agai augwalibolo te po wali, “Dage te Genuai Bidigo te be tomoba pelama, tama te tigidali te tibo god Bal me, me te god we Asera me, me te dagalu hǫ dabe, te tobage tibo god dabeba lotu po wabo doado bage dabe tigidali selama, buluba sela sąyao,” wali. Tama tilama, te kingo augwalibolo te po wali, “Te doado bage dabe tigidali selama, tama te buluba tolasa pelama, tama te wę Kidron wę bulu odogoba pelama, te doado bage tigidali sia ulao,” wali. Tigidali doado bage siago dela pela silibo si, tama te augwaligo te keli naga sela pelama, tama te taun Betel buluba pao wai. 
Tama te king Josaia agai te tibo godiba te alta saide te ofa nai ula mabo pris bidi dabe sela sąyani. Polobadu te Juda hanigo king bidi dabego dąį ilai bidi dabe da, te pris bidi dabe augwaligo te tibo god dolo lotu po wabo pesagede ofa nai ula momainu dąį ilai pris bidi dabe dao. Tama te lotu po wabo bulu du pesage dabe te Juda hanigo taunde me elaluyu, me te Jerusalem taun pąde me elaluyu yali. Tama me te tibo god Bal me, me te giliga, me te polua, me te dagalu hǫ dabe, te tobage tibo god dabeba ofa nai ula mabo pris bidi dabe me, te agai sela sąyani. 
Tama agai te augwaligo te tibo god we Asera noma nigilama, te Genuai Bidigo tempel bede munaluali piksa noma me sela sąyani, tama augwaligo te Jerusalem bulu tagalama, tama te bulu me odogo te wę Kidron elalubo odogoba selasa pai. Tama te augwaligo siaba ulali. Tama te nosali augwaligo te sisi selama, tama augwaligo haluama, te pauda mu dolo nigali. Tama tilama, augwaligo te pauda selasa pelama, te taun Jerusalem bulude te olo we bidi dabe isali te pubulali gų pageba sąsą biligi pali. Magi baso meni, te Aseraba lotu po wabo nai te dwai dwai nai mu da, te ola momainogo tama tiali. 
Tama te king Josaiago te po wai, tama augwaligo te tigidali we bidi dabe augwaligo te Genuai Bidigo be tomode te penani sę ebo we bidi dabe augwaligo dwasianu be dabe sela sąyao wali. Te be dabe te god we Aserago gudabo name ugwa ebo we dabe sę eyu, bidibo tǫ pedai badu elalubao wali. 
Te Juda hanigo bulu tomode te tigidali taun bulude te pris bidi dabego te tibo godiba ofa nai ula mabo bulu du alta sai, te king Josaiago sela sąsą pela silali. Agai te alta dolobo sę te taun Geba te taun te not badu da, te taundu gagalama, te saut badu te taun Bersebaba usu nigi pali. Tama agai te augwaligo te lotu po wabo pesage te tigidali bidi dabe gedude meda mu ilali. Tama agai te pris bidi dabe selama, tama te Jerusalem taunba odasa asali. Tama me te agai te Josuago beba pabo tų pąde dolo elaluali alta sai me dolali. Tama te bidi Josua te aga te Jerusalem taun tonalubo namba wan gavman tobolu bidi deli da. Tama te bidi agai te tų nigali, te pobase nogo badu nigilama, te Jerusalem taun tomoba pabo genuai tų pedai badu nigai. 
Te pris bidi dabe, te kingo te Jerusalem taunba odasa asali bidi dabe augwali, augwaligo te Jerusalemde bidibo pris bidi dabe augwali dali sisinama, te nai bret bo dabo yis musiąwai nai tuali. Tiali goli, augwaligo te Genuai Bidigo te tempel bede elalubo alta saide te augwaligo ofa nai me ulubo usu meni. 
Te king Josaia agai te augwaligo te lotu wabo pesage nogi te Tofet wabo pesage te agai dolali, te bulu te Hinom bulu odogode elaluai dao, tama te bulu me te bidi dabego gedude meda mu ilali. Tama tibaso, te bidi dabe augwaligo augwa te buluba nosali ma begasa pelama, tama te augwaligo augwa wai bǫų elama, te tibo god Molekba te ofa nai tiwai gilama me augwaligo ula magi pogobe. 
Polobadu te Juda hanigo king bidi dabe me badugo homugo te giliga te god deli da homu elama, tama augwaligo teba lotu po wali. Tama augwaligo te me badu hos kibu siyu, me te boi hwįabo te karis siyu elama, tama augwaligo te god giligaba dąį ilama, tama augwaligo te doado bage dabe te Genuai Bidigo tempel be obo banis bologobea sai madigi pąde, te tomode te tǫ pedai me delide te doado bage dabe muani. Te tǫ pedai te Natanmelekgo be obo tų pąde elaluai, te kingo sę ebo gavman ofisa bidi me deli. Tama tialima, te king Josaiago te sę yali te hos kibu sela sąyani, tama me te karis dabe selama, tama siaba ula palali. 
Tama te kingo be ugwadu te pedu badu rum habu me deli nigai, te habu badu augwaligo e tama nogi wabo da, te King Ahasgo Be Habu Badu da wabo da. Polobadu te Juda hanigo king bidi dabe augwaligo te me badu alta sai te rum habu badu te be pedu doloba pai pedude te alta sai nigali. Tama te king Manasego te alta sai te sisinibo pesage si elalubo madigi te Genuai Bidigo te be obo bologobea sali tomode elaluali. Tialima, te king Josaiago te tigidali alta sai hųgia sąnama, tama te miminama mu, dwasianunu mu ilali. Tama nosali augwali te alta mimina sąyani, te pobele bage selama, tama augwaligo te Kidron wę elalubo odogo buluba sągi pali. 
Tama te polobadu king Solomongo nigali ofa nai mubo alta sai te giliga asobo pedai badu elaluali alta sai, te king Josaiago dolali, te saut pedai badu te Oliv Bulu Du elalubo bulu du pedai badu elaluai. Te king Solomongo te nigali alta sai dabe te tibo god we Astarte teba ofa nai ula maiabo alta sai nigai, te Saidon hanigo te dwai we god da, tama me te Moap hanigo te dwai god me nogi da, tama te nogi te Kemos da, me te god Molek, te god te Amon hanigo te dwai god da, tama te tibo dwai god dabe augwali te Genuai Bidigo gedude te dwai olo bage mu tonani. 
Tama te king Josaia agai te masigigo te pos nigali me, me te nigo pos nigilama te te tibo god we Asera noma piksa nigilama daganani pos ni dabe togolama, sąyani. Tama agai te isai bidi dili dabe selama, tama lotu po wabo pesagede subigila sąsą pali. 
Polobadu te king Jeroboamgo, te Nebatgo ogwa da, tama agai te ofa nai muabo alta sai me deli nigali, tama te lotu po wabo bulu du pesage me deli te taun Betelde nigali. Jeroboam aga te king te polobadu Israel hani kegelama, tama te Genuai Bidi gedude dwai kolesaga haniani elama, sęgę sali. Tialima, megi te king Josaia aga te taun Betel buluba pelama, tama te bidi dabe augwalibolo e tama po ola mani, tama augwaligo te lotu po wabo pesage me dolama, tama te alta sai me hųginama, sąyani. Tama augwaligo te lotu po wabo pesagede te sia dogonama, tama nosali augwaligo te sisi dabe selama, tama augwaligo te haluama, tama te pauda gagawai mu pedalali. Tama me te augwaligo tibo god we Asera noma piksa elalubo pos ni selama, tama augwaligo siaba ulali. 
Tama te king Josaia aga dolalu bidama, tama aga begegi soabo sogo, agai te gų page me deli te dwasianu bulu dude elalubo suali. Tama tialima, te agai te aga sę ebo bidi dabebolo te po wali, “Tama dage pelama, te isali bidi dabe dili hodigi pao,” wali. Tama te king Josaiago te isali bidi dili dabe selama, te king Jeroboamgo nigali alta saiba munama, tama siaba ulali, tama te kolesaga yaligo da, te alta sai te tigidali bidi dabe gedude meda mu ilali. Tama tiali kolesagago te Genuai Bidigo te profet bidi me deli pedauwalidu wali pogo te kolesagaba usu nigi pali. 
Tama te king Josaiago te dili dabe siaba ula silama, tama agai suali, ma te gasa gų page me elalubo suali. Tama agai augwalibolo hanalu wali, “Te e te gų page dego dawe?” Tama te taun Betel bulu bidi dabego e tama po wei ponani, “Te gų page da, te Juda buludu asali profet bidi gų page dao,” wali, “polobadu te profet bidi aga aselama, te megi nago te e alta saide yali sę po page pusa magasali bidi dao,” wali. 
Tama te Josaiago augwalibolo e tama po ola mani, “Dagego aga gų pagede te magi sę me deli elamuo,” wali. “Aga gų pagede te aga dili bugagia munalubo sula tagalao,” wali. Tama tialima, augwaligo te profet bidigo dili me sabe, tama me te gasa profet bidi te Samaria buludu asali profet bidi agai dili me sabe. 
Polobadu te Israel hani bidi dabego king bidi dabe augwaligo te Samaria bulu taunde te tibo god dolo lotu po wabo bulu du pesage nigigi pali, tama augwaligo te tama tiali kolesagago te Genuai Bidi aga haliga sębę ilali. Tama te megi da, te king Josaia agai te augwaligo te lotu po wali pesage dabe dolali, te agai Betel bulu taunde yali gilama yali. 
Tama agai te augwaligo te lotu po wali pesagede te pris bidi dabe tigidali agai oda sali, tama agai augwali te augwa te nigali alta sai dabede te pris bidi dabe augwali ugwa badu munama, tama ela muna muna pali. Tama me te agai isali bidi dabe dili me selama, tama te augwa te nigali altaba munama, tama te sia ulali. Tama agai tama tibo sę silali, tama aga te Jerusalem taun buluba ma begasa pali. 
Tama nosali te king Josaiago te we bidi dabebolo e tama po ola tolali, “Dago te Pasova nai ula tubo te bodolu kone palao,” wali, “God, dena Genuai Bidi, agai te dago wąį nǫų dabe te Isip bulude augwali bugagia bidimainu sula tagalai bidi dao, tama te augwaligo te e po bodolu selama, dąų wali bukude augwaligo asęani. Da tigidaligo te bukude elalubo tigidali po wali pao,” wali. Tama tialima, te tigidali we bidi dabe augwaligo te kingo wali gilama te po wali pali. 
Tama te sese Israel dabego tobolu bidi dabe augwali bidibo sogo te sę ebo kolesaga gagalama, ela asu, te Israel hanigo king bidi dabe me, me te Juda hanigo king bidi dabe bidibo sogoba usu nagasai, te Israel hani we bidi dabe augwaligo te Pasovade wabo bomai po wali bugagia me pabeo, te polobadu te Godigo te Israel hani augwali bugagia bidimainogo Godigo te sula tagalama dąį ilali sogode te augwaligo te nai ulama, tubo bodolu sogo augwaligo bugagia kone palama, wali me pabe. 
Tiali goli, te king Josaia aga te king bidi bidibadi, te kibu be te 18 wagi solama kibu be pai, tama augwaligo te bukude muani po bugagia wali pali. Tama augwaligo te Jerusalem bulude te Genuai Bidide kone paleyu, te Pasova bodolu sogo koneama, nai ulama tuali. 
Tama te king Josaia agai te isali we bidi dabe noma dali po mibo we bidi dabe me agai augwali sela sąyani, tama me te agai te augwaligo bede munalua pali te tibo dwasianu god dabe agai sela sąsą pali, tama me te augwaligo nogogo nigali god noma me. Tama te Jerusalem bulude elaluali me, tama me te tigidali Juda bulu pedaide me elaluali doado bage me, te bulu badu Genuai Bidi Godibolo lotu po wasiąwai we bidi hani dabego lotu po wabo dwai haniani doado bage dabe buluba tigidali agai buluba sela sąyani. Agai tama tiali, magi baso meni, agai homugo augwaligo te tobolu pris bidi Hilkiago te Genuai Bidigo tempel be tomode munalubo ma suali bukude te Godigo tigidali Bomai Po elalubo podu wali pomainu, tama kolesaga yai. 
Josaia aga dwagi yai king bidi mu da. Agai homu kolesaga me mu deli homu kolesaga naga yai, agai te Genuai Bidigo bomo dologodu naga wali pai, tama me te Mosesgo tigidali bomai po me wali pai. Polobadu te king bidi dabe augwali te king Josaia tiwai me bidai meni, tama te nosali me te aga tiwai me bidai meni. Te king Josaia aga deli mugo tigidali king bidi dabe aiyaba elaluai da. 
Te king Josaia agai dwagi yai kolesaga umabo mu yali, tiali goli te Genuai Bidigo agai te homu yali, te king Manasego agai te dwai kolesaga yaliba ma agai me kone palali, tama agai haliga sębę genuai mu te Juda hani augwali dali yali, agai te haliga sębę yali te sębę me sia sabe. Mu menio. 
Tama tibaso, te Genuai Bidigo te tama po wali, “Tama te deli kolesaga naga te Juda hanigo bulude yaibao,” wali, “te polobadu te eno te Israel hanigo bulude yali tiwai yaibao. Tama eno augwali sela sąnama, tama augwali digibulu mu gudulaibao,” wali. “Magi baso meni, eno augwali tonobo hagela mu ebuo. Tama eno te Jerusalem bulu taun eno tudiba ilaibao, te taun bulu te ena digi ena bulu da olama, dąį ilai dao. Tama eno te we bidi dabe augwali asama, te ena dolo lotu po omainu eno te dąį ilali be, te me eno tudiba ilaibao,” God Genuai Bidigo te po wali. 
Te king Josaiago te agai te gasa sę dabe yali po dao, te po gasa bukude elalubo, augwaligo te buku e tama nogi wabo da, Te Juda Hanigo King Bidi Dabego Yali Sę Po Elalubo Buku da wabo dao. 
Te Josaia aga king bidibo sogo, te bidi Neko, te Isip king bidi, agai te aga Isip ami soldia bidi dabe selama, tama augwali te Juda hanigo tǫ ela solama, te Yufretis węba pali, augwali te Asiria hani tau somainu, augwa sigo boi bidi dabe dali boi hwįgi peyu pali. Tama te king Josaiago te boi hwįbo po odali, tama te agai te aga ami soldia bidi dabe selama, tama te augwali pelama, te Isip hani dali boi hwįgi pali. Tama augwaligo te Megido hanu taunde augwaligo te boi hwįani, tama te Isip hanigo te king Josaia elama, isilali. 
Tama te Josaiago sę ebo gavman tobolu ofisa bidi dabego te king Josaia tigi selama, te boi hwįbo karis me deliba munama, tama augwaligo te Jerusalem taunba selasa pali. Tama augwaligo te king Josaia tigi selama, te Juda hanigo king bidi dabe pubalobo gų pageba pubaligi pali. Tama tialima, te Juda hani augwaligo te bidi Joahas sali, aga aya te king Josaiago ogwa, tama augwaligo te wel selama, tama aga toboluba te wel gelama, tama aga augwaligo te king bidi nigilama, dąį ilali. 
Te bidi Joahas aga kibu be te 23 kibu be usu nama, tama augwaligo aga te Juda hanigo king bidi nigilama bidali. Tama aga te Jerusalemde king bidi nigilama bidali, polua sela digi bidai. Aga ida nogi da, Hamutal da, te we aga bulu te Lipna bulu taun bidi Jeremaiago wegi da. 
Te bidi Joahas agai te aga wąį nǫųgo yali kolesagadu wali pali, tama teyu, agai te Genuai Bidigo gedude dwai kolesaga genuai mu yali. 
Te Isip bulu king bidi Nekogo agai te bidi Joahasgo te king sę yali sela sąyani, tama aga te Hamat bulu taun Ripla taunde aga te hadabu bede bidali, tama te king Joahas aga king bidi nigilama ma bidibe. Tama te king Nekogo te Juda hani dali te agai takis mone sali, te mone te 3,400 kilogram usu silva me sali, me te 34 kilogram gol, tama mone dabe selama, takis mone mani. 
Tama te king Nekogo agai te bidi Eliakim sali, te king Josaiago gasa ogwa me da, tama te king Neko agai homugo te bidi Eliakim aga te Juda hanigo king bidi nigilainu yali, te bidigo te aga aya Josaiago king sę yali silide bidiyu, king sę yali. Tama te king Neko agai te bidi Eliakim nogi hasegelama, tama aga nogi Jehoiakim poali. Tama nosali te king Nekogo te Joahas aga te Isip buluba odasa pelama, tama aga te Isip bulude bididubadi yaide, isibo bodoluba usu nigi pali. 
Tama te king Jehoiakim agai te tigidali we bidi dabe dali, te silva me gol me sali, tama te agai te nai dabe selama, tama te Isip king bidi Nekobolo te takis mone mawai. Te king bidi Jehoiakim agai augwalibolo te po wali, “Dagego te takis mone te duga usu naga sesaibao,” wali. “Te umabo mone mubo bidigo da, teda augwaligo genuai mone muao,” wali, “tama te dwasianu mone munalubo bidigo da, teda te dwasianu mone mao,” wali. Tama tialima, te king Jehoiakimgo te we bidi dabego te muani te silva me, te gol me agai selama, tama te king Nekobolo tolali. 
Te bidi Jehoiakim aga king bidi nigila bidibo sogo, agai kibu be te bidi sese deli selama, te ugwadu nogo a naga, te 25 kibu be usu bidali. Tama te aga Jerusalemde aga king bidi nigilama bidali kibu be te 11 kibu be usu nama bidai. Aga ida nogi te e da, Sebida, te wegi aga aya te Ruma taun bulu bidi Pedaiago wegi da. 
Te king bidi Jehoiakim agai te aga wąį nǫųgo yali kolesagadu wali peyu, tama agai te dwai sęgę sabo kolesaga te Genuai Bidigo gedude yali. 
