Esekiel.
44.
Tama te bidigo ena te lotu be tempelgo te giliga asobo badu genuai sunumiba ma odasa pali. Tama eno sunumi paliai elalubo suali. 
Tama Genuai Bidigo ena dali e tama po wali, “Te sunumi palialuama, tama bidigo dabo usu me egobeo. Tama bidi me deli te sunumidu tula asobo usu me egobeo. Magi baso meni. Ena God Genuai Bidi, dage Israel dabego Genuai Bidi, te sunumidu tula asai sunumi dao. Tialima, te sunumi tigidali sogo me palialuaibao. 
Tama king deli digi agaduba naga te be sunumi elalubo dolo naga asomainao. Tama aga eno gedude te ofa nai tumainao. Tama aga te sunumidu tula aselama, tama aga te be sunumidu buluba ma tula pomainao,” wali. 
Tialima, te bidigo ena odasa, te not badu te obo badu sunumidu odasa pelama, tama te Godigo be gesabidi badu doligi pali. Tama eno Genuai Bidi Godigo ulago te aga be pągąna sai suali. Tama tibaso, eno bogoli sugunama, tama eno gesabidi tǫba elama basi giluali. 
Tama Genuai Bidigo enabolo e tama po walali, “Tǫde bidio, nago eno nagebolo ola mawainu ebo te nai dabe bugagia tonaluao. Tama eno nagebolo wainogo ebo te po bugagia odao. Eno nagebolo te eno tempel bego bomai po, me te bego kolesaga po nagebolo pusaibao, eno te bego po dabe. Bidi meba augwali te eno tempel be tomoba pabo te usu yaibao, tiali goli gasa meba eno habu mu selai dao. Tama eno tede po wainu ebao, tama nago te po waboba bugagia olo saganama odao,” wali. 
“Nago te hagoma ebo Israel we bidibolo e tama po walao. Ena God Genuai Bidi, eno te po dage Israel dabe dali te elalubao. Dagego te dwai damua pai te kolesaga yali mu tagalao. Dagego te dwai damua pai kolesaga elama, tama dagego e dwai kolesaga me yali dao, 
dagego te gasa meba kantri bidi hani dabe eno be tomoba asomainu sula tagalai dao. Te dagego te kibu ili me kaneme ofa eyu, te eno nai mu dao olama, ulubo sogo tama tiai dao. Te Israel hani isąwai bulu badu bage, augwaligo augwa tigi hale ebo nai togisąwai bidi dabe dao. Tama augwaligo ena homugo me konebo menio. Augwali eno be tomoba aselama, tama augwaligo eno gedude te be meda ilai dao. Dagego te dwai damua pai kolesaga tama yaligo dao, teda dagego eno dąų walali po hųgia sąwai dao. 
Tama elama, dagego duga digi eno bede sę yai menio. Menio. Dagego te Israel hani isąwai bulu badu bidi dabego dagego sę emainogo sula tagalai dao,” wali. 
“Ena God Genuai Bidi eno te po obao. Te gasa meba kantri bidi dabe augwali te augwa hale ebo nai wali togisąwai bulu badu bage dao. Tama augwaligo enaba homu dąų me wabo bage menio. Te bage augwali eno tedali gasagi yai beba me tula pelamo dao. Augwali Israel dabe tomode bidai me tagalao. Augwali te be tomoba me pogobeo,” wali. 
Genuai Bidigo enabolo e tama po walali, “Te Israel dabe augwaligo ena tudi ola mani sogo te Livai dabe augwaligo ena tagalama, tama augwaligo tibo god dabeba lotu po wai dao. Tama augwaligo te we bidi te tibo god dabeba lotu omainu tau sai dao. Tama te kolesagago te we bidigo homu hogodolama, tama augwali dwai kolesaga yai dao. Tama tialima, ena God Genuai Bidi eno mu po mu e obao, eno te Livai dabe dene mawaibao, augwaligo te dene dali sęgę dali tolaibao. Megi eno te Livai dabe augwali pris sę emainu me sula tagalogobeo. Augwali ena pageba me, ma eno tedali gasagi yai nai mu dabe pageba augwali asomainu me sula tagalogobeo. Eno augwali pris sę idali weyu habu selebao. Tama augwaligo augwa damua pai kolesagade hale dwai mu yaibao. Tiali goli, eno augwali eno tempel be sunumi dabe tonalubo sę emainu sa muaibao. Tama me te tempel be tomode meba sę dabe emainu sa muaibao. Tama me augwaligo isigo mu dela silabo ofa yabo hasa dabe eleyu, me te we bidi dabego sesebo ofa ebo nai dabe meba augwaligo eleyu emainao. Tama augwaligo we bidi lotu wabode tau siyu emainao,” te po wali. 
“Ena God Genuai Bidi eno e tama po e obao. Te gasa Livai hani bagego te eno pris sę me egobeo. Tiali goli, te Sadok hani Livai dabego naga te pris sę emainao. Te Israel dabe augwaligo ena tudi ola mani sogo, te hani deligo naga eno be tomode sę dolo idu geai dao. Tialima, megi da, te Sadok hani deli naga ena pąba asiyu, me eno sę dabe eyu, me hasa ili dabe me kaneme dabe seselama, tama enaba ofa yagasiyu emainao. 
Te Sadok dabe augwali naga ena be tomoba asiyu, me eno tebol pąba asiyu, me eno sę eyu, me eno nai dabe tonalubo sę eyu emainao. 
Te pris dabe augwali eno namba 2 obo tomoba eno be bagulali obo tomoba pabo si da, augwaligo te pris ugwa wiegi yai name ugwago nigai ugwa gudumainao. Te augwali te obo tomode bidibo sogo augwaligo te sipsip kibu nisigo nigai ugwa guda magio, te habu selai dao. 
Augwaligo trausis, me name ugwa tobolude gudubo gudumainao, te augwaligo wiegi yai name ugwago nigai. Tiali goli, augwaligo kukulu gudamo dao. Tiyu posologo augwaligo tigi dolabuo. 
Tama augwaligo te pesage tagalama, tama augwali genuai we bidi sisinibo pesageba painu da, teda augwaligo eno bede sę yainu, te gudubo ugwa dinama, tama gasa olo ugwa guduyu emainao. Tama augwaligo te ugwa dabe te Tedali Gasagi Yai Be Habu pąde elalubo be habu side dinama mumainao. Magi baso meni, te we bidi augwali te prisgo te ugwa dabe pąba asama, te we bidi tede dene sidali weyu tama tiao,” wali. 
“Te pris dabe augwali augwa tobolu nisi togobo sogo augwaligo tobolu nisi sese togwa sąnama, tama augwaligo tobolu wane diliba nigilamo dao. Me ma, augwaligo tobolu nisi bobobage mu holomainao sula tagalamu dao. 
Te pris dabe augwali namba 2 obo tomoba painu peyu, augwaligo wain ąį tulamu dao. Te eno tempel be bagulali obo tomoba painu te wain tulamu dao. 
Tama me pris bidi dabego te we aga bidigo sela sąwai we selamu dao. Augwaligo te we bidi dali pisąma yai deli naga somainu yao, ma augwaligo te pris bidi me isai bidigo we siyu tama emainao. Tiali goli, augwali gasa olo bidi dabe isai bidigo we me somainu elamuo,” wali. 
“Te pris dabe augwaligo te we bidibolo mena nai dabe eno gedude te tedali gasagi yai meda meni yai nai mu augwalibolo ola mayu, me mena nai dabe eno gedude te olo da wabo nai dabe augwalibolo ola mayu yao. Tama me augwaligo mena nai eno gedude meda yai augwalibolo ola mao. 
Te we bidigo nai me delide wado po weyu ebaso da, teda te we bidi augwaligo po te pris bidi dabe augwali tomode bidiyu eno bomai po wali peyu, augwaligo po osola sumainao. Te pris dabe augwaligo eno bodolu muani genuai sogo dabe augwaligo te bomai po wali peyu emainao. Te eno lotu wabo sogo bodolu muani bugagia wali peyu emainao. Tama me te pris dabe augwaligo Sabatde bugagia koneama, tama te sogo te eno si mu dao olama, sa mumainao,” te po wali. 
“Te pris bidi dabe augwali te isai bidi pageba pigio. Tialima, augwali pąba pali da, teda augwali eno gedude meda yai pedelaibao. Tiali goli, augwa deli kaneme bidi me isali da, te aga aya, ma ida, ma wai bǫų, ma ama, ma abe bidigo sisąma yai isibaso da, teda te deli kaneme bidi aga te isai bidi pageba pomainao. Tiali te ebo kolesagago augwali eno gedude meda yai pedelaibao. 
Tialima nosali augwaligo te wiegi yai ma pedalobo kolesaga wali pelama ma yao. Tama te pris bidi me ma wiegi yai ma pedelai yai baso da, teda aga a naga olama si, 7 sogo bolo ma tonalumainao. 
Tama nosali aga te eno be bagulali namba 2 obo tomoba pomainao, te eno Tedali Gasagi Yai Be Habude sę emainu. Tiali goli, agai bolo hasia aga sęgę sela sąyabo ofa bolo deli me emainao. Tama nosali agai eno tempel be tomode sę emainao. Te da God Genuai Bidi eno po dao,” wali. 
“Te pris dabe augwali te meba hani dabego yali gilama te kantri Israel tomode tǫ dage me sogobeo. Menio. Ena da, te augwaligo wiegi yai nai dabe augwaligo tigidali sogo tolaluainu sabo nai dabe tiwai dao. 
Te pris dabe augwaligo te we bidigo mabo wit ulubo ofa tuyu, me sęgę sela sąwainu ulubo ofa me tuyu, me dwai kolesaga geda muani dodolobo ofa tuyu emainao. Tama augwaligo te we bidigo eno nai mu dao olama, sa muani te nai dabe me tuyu emainao. 
Te we bidigo te gide hasia inayali nai dabe te pris dabebolo magasomainao. Me te pris dabego meba tedali gasagi yai nai dabe te we bidigo ena magasabo, te nai dabe me augwali tumainao. Tama te we bidigo bret ulubo sogo da, augwaligo hasia ulali te bret selama, tama te pris dabebolo te ofa tiwai momainao. Tialima, te we bidi augwaligo te tama tiali da, teda eno augwaligo be me we wai dabe dali wiegi yai sę eyu yaibao,” wali. 
“Tiali goli, te ba o hasa dabe me olodali isiyu, ma te bulu hasago me ela muai baso me, te pris dabe augwaligo te ba o hasa dabego mi tulamu dao,” Genuai Bidigo te po wai. 
