Te We Bidi Dabego Jerusalem Hagede Gela Wali.
1.
Jerusalem da, hobede mu dao, aga te yǫya pai we me deli tiwai bidibao. Polobadu da, agai we bidi hauwa mu elaluai dao. Tiali goli, tegoba, megi da, aga olo mu te elalubao. Awe, polobadu agai gasa tǫ kantri dabe we bidi tomode genuai nogi elaluai da. Tiali goli, megi da, aga sęgę genuai elalubao, te wilawe we me tiwai dao. Polobadu aga te polalubo kwin we tiwai bidama, agai provins hauwa tonaluai dao. Tiali goli, megi da, te boi bidi dabego aga aiyaba elaluama, tama aga olo sę ebo we tiwai te bidibao. 
Polobadu da, tigidali kantri dabego aga abagi wai dao, tiali goli megi da, te gasa kantri mego agade hobede me ebeo. Te abagi dabego aga dali ili po olama, tama augwali agai boi bidi pedelali. Tialima, tigidali sogo hulide Jerusalemgo gela dwai mu weyu idubo, mu tama agai gela gųgai nabogedu aiyaba tulalubo dao. 
Te boi bidi dabe augwaligo te Jerusalem pąde bidali Juda dabe dali dwai sę elama, augwali dene manio. Tama megi da, augwaligo te Juda dabe gasa kantriba kalabus elama, odasa palio. Te kantri Juda te meba Israel hani isąwai kantri tomode elalubo dao, tiali goli agai bugagia dulalubo meni dao. Te boi bidi dabego aga pobeasa pelama, aga bagua sai elaluai dao. Tiali goli, aga wi pabo usu meni yai dao. Tama augwaligo aga pageabi yai dao. 
Te taun Saionba pabo sunumi dabe olo elaluyu, hobedai gela oduali. Magi baso meni, te augwalide te genuai lotu wabo genuai sogo dabede te bidi dabe me augwalidu te moni lotu be tempelba me soayu isąma ebaso. Te taun tomoba pabo sunumi dabe olo elalua pali. Tama te pris dabe augwali homu sęgę mu elama, te bidigo dene sobaso gela wabo tiwai elama gela wabo. Te Saion bulu gesi wegi mani sęgę genuai mu tolobao, tama augwaligo te tempel bede balia po me wabo menio. Tama me te taun Saion aga me te dwai dene mu siyu elalubao. 
Te boi bidi dabego ugwa ela holobaso, augwaligo Jerusalem tonalubo dao. Tama augwaligo magi naide moni homu me ebo meni. Magi baso meni. Te Jerusalem dabego augwalibolo sęgę maiabo usu isąbaso. Jerusalemgo Genuai Bidi tudi ola mayu, tama dwai sę hauwa mu yali. Tama tibaso, Genuai Bidigo agai te genuai dene tolomainu tagalali. Tama te boi bidi dabego te Jerusalemgo wai bǫų dabe te hwįbode selama, kalabus elama, tigidali digibulu buluba dabe kalabus elama, odasa pali. 
Saiongo polobadu elaluali genuai nogi polo tulaluai dao. Tama agai tobolu bidi dabe te boi bidi dabede wi painogo eyu, augwaligo bomo sia sali, te nai tusiąwai bulu hasa dabego augwali dili bomo kilabo tiwai yalio. 
Megi da, te Jerusalem dolai elalubadi, aga we bidi dabe digibulu sese mu tama usu nama, wau bilibo dao. Tama agai polobadu mu munolua asali wiegi wiegi yai nai dabeba homu kone ma palobo dao. Te boi bidi dabego Jerusalem we bidi sali sogo, te meba gasa hanigo aga me tau sai menio. Tama te boi bidi dabego aga dolobo suali, tama augwali gisugu dwai mu wali. Awe, aga tulalubaso, augwaligo kęnę po wali. 
Jerusalemgo dwai dwai sę hauwa yai madi, tama te dwai sę ebogo aga te dwai meda yai nai pedelali. Polobadu da, te gasa hanigo agabolo genuai nogi mawai dao. Tiali goli, megi da, augwaligo agai hale sulama, tama augwaligo agabolo posobo po weyu, gisugu mabo dao. Tama te Jerusalem hale eyu, aga gesabidi duala selama, genuai dene ebaso, hwąwa wabo tiwai yali. 
Polobadu aga dwai kolesaga te pepeli dilide mu elaluai dao. Tiali goli, agai aga dolabo homu kone me ebeo. Tama tialigo aga mu dolama, mu dolali, tama bidi mego aga hobede eyu, tau sabo me egobeo. Tama Jerusalem agai e tama tiwai po i obao, “Genuai Bidi, eno e sęgę suao. Te boi bidi dabego ena aiyaba mu elalualio. Tama augwaligo ena dolalide wiegi yai homu pemene elama, gana pali dao,” wabo. 
Polobadu te God Genuai Bidi te habu selebo po weyu, te Israel hani isąwai bage te moni lotu be tempel tomoba pelamuo po wai dao. Tiali goli, te Jerusalem we bidigo suali, te tobage boi bidi dabe te bomo yai po boliyu, augwali tomoba pelama, tama tede elaluali wiegi wiegi yai nai dabe sese tama wi salio. 
Te Jerusalem we bidi augwali nasi genuai mu ebaso, tama augwali nai gegebo bomai sę mu te ebao, tama augwali hwąwa dwai mu obao. Augwa tigi bomo ma sainu eyu, augwaligo augwa wiegi wiegi yai nai dabego te dobu si ebo sę eyu, te nai sela tubo dao. Tama Jerusalemgo i weyu, te po obao, “Genuai Bidi, sulama, koneao, ena dwai bidu, te olo nai tiwai naga bidibao,” wabo. 
Jerusalemgo aga pąde elalubo sunumide soabo we bidi dabeba i wabo sę ebao. Agai te po obao. “Suiąo, ena genuai sęgę genuai mu elama, tama Genuai Bidi agai ena dene genuai mu manio, te aga sębę moni posolo tiwai mu yali sogode. Te polobadu te bidigo te tobage dene me sai meni yali bogo, tiali goli, dagego homugo te olo nai da weyu ebao. 
Genuai Bidigo isi tagala palama, tama eno dili isi ulama, tama eno bomo tamunanio. Agai ena hagani wa gebelai digi, ena tola sali. Tama agai ena sąna palali digi, ena tudiba degali. Tama agai ena mu tama tagalali digi, tigidali sogo ena dene dwai mu doliyu ebao. 
Genuai Bidigo digi eno yali dwai sę sese sisinama, tama agai dąų olama, kęnama, tama agai eno magede kęnani. Tama te dwai sę dabe sęgę mu elama, eno bomo sese mu silalio. Tama Genuai Bidigo ena boi bidigo nogoba muani, tama eno augwali dali hwįabo bomo menio. 
Genuai Bidigo eno bomai ami bidi dabeba tudi ola manio. Agai ami i olama, ena dali hwįagasomainu elama, tama eno gesi bidi dabe dolalio. Genuai Bidigo kantri Juda we bidi dabe aiyaba agayalio, te bidi dabego wain wę nigainu, te wain du agabo masigi poude te wain agabo tiwai yalio. 
Te tialigo eno gela uga selama, aiyaba dulumainu ilali. Tama ena dali hobede elama, tama ena ma dili ilabo bidi menio. Te boi bidi dabego ena aiyaba polo elaluai madi. Tama tibaso, eno wai puluba augwali dodolama mu bidibao,” Jerusalemgo te po obao. 
Saiongo bidi mebago aga tau somainu homu eyu, aga nogo balalubao, tiali goli, te bidi aselama, aga dali hobede eyu, tau siyu me yagasobeo. Genuai Bidigo boi bidi dabe tigidali bulu badu i olama, tama te Israel hani dali hwįagasali. Tama te boi bidi dabego te Jerusalem te dwai damua pai pesage tiwai mu tonobo ąǫ yali. 
Tiali goli, Jerusalemgo te po wali, “Genuai Bidigo ena dali te yali kolesaga te dolo mu dao. Magi baso meni. Eno agai po sela sąwai dao. Tega, dage tigidali kantri we bidi, dagego eno te po odiąo. Eno te genuai sęgę tolali suao. Te boi bidi dabe augwaligo eno gesi bidi me gesi wegi dabe selama, tama augwali digibulu tǫ kantri dabeba mu kalabus igi palio. 
Eno abagi dabego ena tau somainu i wai dao. Tiali goli, augwali eno boi bidi pedelalio. Eno pris dabe, me tobolu bidi dabe, augwali nasi genuai mu yali. Tama augwali bugagia bidabo tubo nai gegebo bomai sę mu yalio. Tiali goli, augwali nai meniama, tama augwali eno sunumi dabede isai dao.” 
“Genuai Bidi, ena suao. Ena genuai sęgę mu selama, tama ena dolama mu bidibao. Tama eno homu dwai mu elalubao. Magi baso meni, eno hagoma genuai mu elama, tama nago po sese tama sela sąwai dao. Te boi bidi dabe augwaligo eno we bidi dabe eno sunumi dabede ela wiala silalio. Tama me te bede bidaluali we bidi augwali nasi eyu, gasi me eyu, isai dao. 
Te meba gasa we bidi hanigo eno ena te dene ebaso, gela wabo po odali. Tiali goli, ena dali hobede yabo bidi meni yai. Te eno boi bidi dabego nago enabolo te mani te genuai sęgę po odali. Tama augwaligo nago te yali sędę augwali wiegi yai homu pemene genuai mu ebao. Polobadu nago enabolo dwai dene maiabo bodolu muai dao. Tama te bodolu polo pedelalio. Tiali goli, megi da, eno homugo nago eno boi bidi dabeba me deli tiwai kolesaga me yao. 
Nago eno yali dwai sę kone palama, tama nago ena dene manio. Tama tialima, nago megi da, te boi bidi dabego dwai kolesaga koneama, tama nago ena dali yali te kolesaga tiwai elama, tama nago te boi bidi dabe dene mao. Magi baso meni. Ena gela dwai odubao, tama eno bomo tamunaluyu, didibili elama, tulolueibao.” 
